Yck Ake Yurgenszen, ritter, houetman vp Tauesthuszen, bekenne vnde betuge openbare vnde myt dessem mynen openen vorsegelden breue vor alssz weme, watterleye states effte condicien he sij, dat ick jnt jar Christi vnses Heren dusent vyffhundert twelue personlyken tor Narue was vnde jrschen vnde do suluest van jtlyken vromen luden vornam vnde entrychtet wort, wo de erbar vnde gestrenge rytter her Eryck Tureszen dar suluest tore Narue etlyke gudere stande vnde lyggende hadde, szo ick denne sodans voruarde vnde my vorwytlyket wort; wolde darumme den erszamen raedt de sulfftigen gudere jnt frygh to geleydende besocht hebben des my de tyt vp dat passz to kort veell. Schickte vnde beszande nychtemynden erszammen heren Daem (!) von dem Brame, borgermester tor Narue, vnde begerde van em, des ganszen rades haluen, my de sulfften gudere vor alsszweme to geleydende vnde vrygh to synde; hefft de vpbemelte her Adam myne bede angenomen vnde sodane guder als vpberort vor alszwem geystlyck edder wertlyck, van wat ort landes he ock komen mochte, ostwert, westwert, sudenwert, nordenwert, vryg, velich vnde vmbehyndert gheleyde my gelauet vnde togesecht by wesende vnde jegenwerdicheit der ersamen vnde walwysen heren Ffrederich Korff vnde her Hans Ruggesberch, radtheren dar suluest. Des to merer tuchnysse der warheit hebbe ick her Ake bauen benompt myn angeboren secret beneden an dessen breff laten hengen, dede gegeuen vnde gescreuen is vp Tauesthusen vorberort des verden sundages na paschen Cantate jnt jare wo vorgescreuen etc.